29/11/2010 | Administración LocalMunicipal
Carral
Normas reguladoras da organización dos acollementos civís no Concello de Carral

ANUNCIO Elevado a definitivo o acordo plenario adoptado en sesión plenaria celebrada o 26 de agosto de 2010 pola que se aproban inicialmente as Normas reguladoras da organización dos acollementos civís do Concello de Carral, por non se ter presentado ningunha reclamación nin suxestión dentro do prazo de información pública e audiencia aos interesados. Publícase de seguido o texto íntegro, de conformidade co previsto nos artigos 65.2, 49 e 70.2 da Lei 7/85, de 2 de abril, Reguladora das bases de réxime local para a súa posterior posta en vigor. Carral, 19 de novembro de 2010 O alcalde Asdo. José Luís Fernández Mouriño NORMAS REGULADORAS DA ORGANIZACIÒN DOS ACOLLEMENTOS CIVÍS DO CONCELLO DE CARRAL (A CORUÑA) “No ano 2009 cúmprense os 50 anos da Declaración Universal dos Dereitos do Neno e os 20 anos da Convención de Dereitos do Neno, ambas aprobadas pola Asemblea Xeral de Nacións Unidas. Nestes documentos conságranse unha serie de dereitos de carácter universal, indivisible e interdependente, incumbindo a todos os poderes públicos a responsabilidade de garantilos. Pero o recoñecemento dos mesmos, así como os mecanismos que permiten a súa aplicación e protección resultan aínda insuficientes, nomeadamente no relativo aos dereitos sociais, económicos e culturais. A vida actual esixe precisar mellor certos dereitos e impón o recoñecemento doutros novos, como o respecto polo medio ambiente, a garantía dunha alimentación saudable, da tranquilidade, das posibilidades de intercambio e lecer, etc. Neste contexto, o municipio amósase como o espazo político e social máis axeitado para facer fronte ás demandas dos mais cativos, por ser a administración pública máis próxima a eles. É así como o Concello de Carral leva xa moitos anos fomentando, por todos os medios dos que dispón, o respecto da dignidade de todos os nenos e nenas e a calidade de vida dos que habitan no termo municipal, creando as condicións precisas para que poidan gozar da súa infancia. No respecto da liberdade de elección nos ámbitos educativo, relixioso, cultural e político, o Concello ven adoptando medidas para protexer á infancia e fomentar a educación sobre bases de democracia, tolerancia e a posibilidade de plena participación na vida municipal. En particular, vense facilitando o acceso á educación elemental dos nenos e nenas, poñendo a disposición de todos os espazos e os centros escolares, educativos e culturais precisos, nun contexto multicultural e de cohesión social. Por outra banda, e para facer efectivo o dereito dos nenos e nenas a residir nunha vivenda digna, segura e salubre, o Concello vela pola existencia dunha oferta axeitada de vivenda e equipamentos zonais, sen distinción polo nivel de ingresos. Favorécese o acceso igual para todos os nenos e nenas á atención e prevención sanitaria, contribuíndo á promoción da súa saúde mediante accións nos sectores económico, cultural, social e urbanístico. Promóvese un medio ambiente san, mediante políticas de prevención da contaminación, incluíndo a contaminación acústica, de aforro de enerxía, xestión, reciclaxe, reutilización e recuperación dos residuos. Asemade, vense ampliando e protexendo os espazos verdes do termo municipal, ao tempo que se promove unha educación especificamente orientada ao respecto da natureza, en particular dirixida á infancia. Facilítase a participación activa no deporte e o acceso de todos ás instalacións necesarias para a práctica deportiva. O Concello de Carral toma en consideración as necesidades dos nenos e nenas cando exerce as súas competencias, especialmente en materia de vivenda, educación, sanidade, control sobre produtos alimenticios, consumo, cultura, deporte, espectáculos, medios de comunicación, transportes e espazos libres no entorno urbano. En particular, aténdese á adecuada regulación e supervisión daqueles espazos, centros e servizos nos que permanecen habitualmente nenos e nenas, no que se refire ás súas condicións físico-ambientáis, hixiénico-sanitarias e de recursos humanos e aos seus proxectos educativos, participación dos menores e demais condicións que contribúen a asegurar os seus dereitos. Os ‘acollementos civís’ ou ‘actos de benvida á comunidade’ dos nenos e nenas de Carral institucionalizan o compromiso do Concello cos seus dereitos, que son símbolo do progreso da humanidade, e en particular coa Declaración universal dos dereitos do neno de 1959 e coa Convención sobre os dereitos do neno de 1989. Neste contexto, o acollemento civil é un acto de natureza civil e laica que ten por finalidade a presentación dos nenos e nenas á sociedade, coa pretensión de que se sintan integrados na comunidade e partícipes de dereitos, liberdades e deberes que a todos atinxen. Con esta cerimonia preténdese iniciar aos nenos e nenas do municipio no longo camiño das actitudes cívicas, que lles conduzan a un porvir pacífico baseado nos valores indivisibles e universais da dignidade humana, a liberdade, a igualdade e a solidariedade. Este obxectivo maniféstase no compromiso dos pais ou representantes legais, xunto cos padriños, con estes valores, para que os cativos se convertan en cidadáns e cidadás libres e iguais en dereitos e deberes. Artigo 1.–Obxecto. Constitúe o obxecto do presente documento a regulación da organización do acto social denominado ‘acollemento civil’ ou ‘acto de benvida á comunidade’, en cuxa virtude o Concello fai público un recoñecemento de acollida ao neno ou nena que naceu e/ou que vive en Carral, e se compromete, xunto coa súa familia, a velar pola súa educación e a defender e garantir os seus dereitos. Artigo 2.–Finalidade. O acollemento civil non produce efectos legais nin presupón privilexio algún ou preferencia do neno ou nena acollido no acceso aos servizos municipais. Estes actos de benvida á comunidade reafirman o compromiso do municipio por avanzar cara unha sociedade máis libre, xusta e democrática, na que os dereitos dos nenos gocen dunha protección preferente. Artigo 3.–Suxeitos. Este acto social está dirixido aos nenos e nenas do concello de Carral. Artigo 4.–Requisitos. a) Estar empadroado no concello de Carral. b) Non ter unha idade superior a dous (02) anos. c) Consentimento dos representantes legais do menor. Artigo 5.–Procedemento. Presentación dunha instancia na Oficina de Atención ao Cidadán do concello solicitando a participación no acto social asinada polo representante legal do menor, achegando unha fotocopia dos documentos nacionais de identidade e do libro de familia/documento acreditativo da dita representación legal. A acreditación dos datos padroais farase de oficio polos servizos municipais. Se a instancia non reunira todos os requisitos, a Oficina de Atención ao Cidadán comunicará aos interesados a non procedencia da súa tramitación. De estar completa tramitarase a petición, comunicándose no termo dun mes ao solicitante o día e o lugar de celebración do acto. Os pais poderán designar dúas persoas como máximo que actuarán como padriños na cerimonia, asumindo os mesmos compromisos que aqueles en canto a formación do neno ou nena nos principios e valores democráticos, e debendo velar polo respecto dos seus dereitos. Artigo 6.–Celebración. No acto de celebración, que terá lugar na Casa Consistorial e será presidido polo alcalde/sa ou concelleiro/a en quen delegue, procederase á lectura ao neno/a e aos seus representantes legais e padriños da Declaración dos dereitos do neno proclamada pola Asemblea Xeral das Nacións Unidas na súa resolución 1386 (XIV), de 20 de novembro de 1959. Os representantes legais e padriños formularán compromiso de educalo/a segundo os principios que se recollen nese texto e nas demais normas vixentes no estado español. Os actos poderán ser individuais ou colectivos, podendo asistir os familiares e amigos/as do neno ou nena, coas únicas limitacións que impoña o aforo da sala ou espazo no que se realice a cerimonia. O presidente/a levantará acta, que será asinada polos representantes legais do neno ou nena e, no seu caso, polos padriños. Disposición derradeira. Esta normativa entrará en vigor unha vez publicado o seu texto completo no Boletín Oficial da Provincia, e transcorrido o prazo sinalado no artigo 65.2 en relación co 70.2 ámbolos dous da Lei 7/1985, de 2 de abril, Reguladora das Bases do Réxime Local.”